Gåhttjom ja gilposprográmma – ådå dájdda Kulturráde guddnebálkkáj

Kulturráde gåhttju rabás åvddååhtsåmussaj mij guosská dahkat ådå dájdav mij Kulturráde guddnebálkká vuojttáj galggá vatteduvvat. Åvddååhtsåmusá maŋŋela la dahpas gilpos gånnå ienemusát vihtta válljidum dájddára oadtju guhtik 40 000 kråvnå dagátjit oajvvadusáv dájddaj.

Åhtsåmmierre: moarmesmáno 7. b. 2025 kl. 13:00

* Almodus ieŋŋilsgiellaj
* Almodus nuorttasábmáj
* Almodus julevsábmáj
* Almodus oarjjelsábmáj
* Almodus guojnagiellaj

Kulturráde la 1968 jage rájes juogatjam guddnebálkáv ulmutjijda gudi li ájnas rahtjamusáv dahkam vuona dájdda- ja kulturiellema hárráj. Guddnebálkká máhttá ájnegasj ulmutjijda, juohkusijda jali prosjevtajda juogeduvvat. Guddnebálká vuojtte oadtju rudájt ja dájdav. 1994 jage rájes gitta 2025 la guddnebálká vuojtte oadtjum skulptuvrav skuptuvrradahkkes Elena Engelsen. Jages 2026 galggá guddnebálká vuojtte ådå dájdav oadtjot.

**Dájda birra**

* Dájdda galggá [Kulturráde guddnábálká](https://www.kulturdirektoratet.no/es/web/guest/aeresprisen/) vuojttáj vatteduvvat.
* Árvo ma li kulturráde ja guddnebálká vuodon tjuodtju [Kulturrádelágan](https://lovdata.no/dokument/NL/lov/2013-06-07-31) ja [Kulturráde strategijjan](https://kulturdirektoratet.no/norsk-kulturfond/om-norsk-kulturfond).
* Dájdda galggá dakkár mij ájmon bissu, valla ietjá dájddadago aj dåhkkiduvvi.
* Dájdda hæhttu máhttet moaddi buvtaduvvat, ja/jali juohkka jage ådåsis dagáduvvat.

Gájkka dájddára/dájddárjuohkusa máhtti diededit ietjasa dán bargguj åhtsåmusá baktu. Åhtsåmusá sisanon galggá liehket duodastus åvdep bargojs, biografijja/CV ja åni arvusmahttemtæksta. Åvddååhtsåmusá e mávseduvá.

# Åvddååhtsåmusá birra

* Dájddára gudi li arvusmuvvam åtsåtjit máhtti åhtsåmusáv PDF-dokumænntan sáddit gånnå li ienemusát gáktsa biele vællo A4-hámen.
* Dokumenta namman galggá dájddára namma, ja dokumentan galggi dá liehket:
  + 1. bielen: Dájddára namma.
  + 2. bielen: Arvusmahttemtæksta gånnå li ienemusát 10 linja/1000 merka.
  + 3. bielen: Biografijja/CV.
  + 4.-8. bielijn: Ienemusát vihtta biele ma duodasti åvdep guoskavasj bargojt. Dájdaj namá, buvtadimjage, ábnnasa ja dimensjåvnå galggi dokumentan tjuodtjot, ja dárbo milta sválldasa jiedna- jali gåvvåfijlajda. Sválldasa ietjá næhttabielijda e rabáduvá.
* **Åvddååhtsåmusá aktijvuodan ep sidá oajvvadusájt jali tjuorggasijt/gåvåjt makkár dájdav guddnebálká hárráj ájggu dahkat.**
* PDF-dokumænnta ij galga stuoráp gå 12 MB.
* Åhtsåmus sáddiduvvá dási: [aeresprisen@kulturradet.no](mailto:aeresprisen@kulturradet.no) åvddåla moarmesmáno 7. b. 2025 kl. 13:00.

Kulturráde árvustallá åvddååhtsåmusájt ietjas tjåhkanimen biehtsemáno 11-12. b. 2025. Ráde vállji ienemusát vihtta dájddára dahpas gilppusij. Árvustallamgájbbádusá dájddárij válljima hárráj li 1) dájdalis kvalitiehta 2) dádjadus gåhtjodusás 3) buvtadimmáhttelisvuoda.

# Dahpas gilppusa birra

Dájddára gudi válljiduvvi dahpas gilppusij diededuvvi biehtsemáno 15. b. ja galggi ietjasa dájddaoajvvadusáv sáddit gålgådismáno 15. b. 2025. Dájddaoajvvadusán galggi tjuorggasa/gåvå, fysalasj modælla ja/jali grafihkalasj vuosedibme fysalasj hámen, barggo/buvtadimpládna ja budsjæhtta. Mákso l 40 000 kråvnå. Ráde árvustallá dájddaoajvvadusájt tjåhkanimen javllamáno 10.-11. b. 2025.

Vuojtte diededuvvá javllamáno 15. b. 2025 ja oadtju 400 000 kråvnå budsjæhttamierren buvtadittjat dav ådå dájdav. Dát budsjæhtta boahtá duodden dahpas gilppusa oassálasstemmáksuj.

**Dájddaoajvvadusá ma galggi sáddiduvvat**

Dájddaoajvvadusá galggi digitálalattjat ja fysalattjat sáddiduvvat:

* Digitála PDF:a sisadnon galggi 1) visuála vuosedibme 2) prosjæktatjielggidus aktan barggo/buvtadimplánajn 3) budsjæhtta ja gållomerustallam (gehtja vuollelin). Prosjæktatjielggidus galggá tjielggit dájdalis ájggomusájt, buvtadimprosessav, ábnnasijt, dimensjåvnåjt ja birásvieledusájt. Vuosedibme galggá vællo A4-hámen sáddiduvvat dási: [aeresprisen@kulturradet.no](mailto:aeresprisen@kulturradet.no).
* Fysalasj modælla ja/jali grafihkalasj vuosedibme fysalasj hámen gitta A2-hábmáj sáddiduvvá dán adræssaj: Kulturdirektoratet, Postboks 4808 Nydalen, jali doalvoduvvá dán adræssaj: Kulturdirektoratet, Mølleparken 2, 0459 Oslo. Doalvvom sjiehtaduvvá Jonas Ekebergajn, [jonas.ekeberg@kulturdirektoratet.no](mailto:jonas.ekeberg@kulturdirektoratet.no).
* Dájddaoajvvadusá galggi sáddiduvvat åvddåla gålgådismáno 15. b. 2025.

**Budsjehta ja gållomerustallama birra mij galggá sáddiduvvat**

Dájddaoajvvadussaj gullu aj budsjæhtta ja gållomerustallam:

* Budsjæhtta galggá vuosedit gåktu dájddár ájggu háldadit budsjæhttamierev mij la 400 000 kråvnå. Budsjæhtta galggá vuosedit buvtadimgålojt ja dájddára mávsov vuostasj dájda åvdås bårggemános 2026. Budsjehtan galggá tjuodtjot galla buktaga dájddár máhttá buvtadit dajna budsjæhttamierijn. Galla buktaga galggi buvtaduvvat sjiehtaduvvá dájddára budsjehta vuodon.
* Gållomerustallam galggá vuosedit majt máksá ienep buktagijt buvtadit, juogu sæmmi båttå gå vuostasj dájdda buvtaduvvá, jali maŋŋela. Dán aktijvuodan ij la budsjæhttamierre ráddjiduvvam. Merustallam galggá vuosedit buvtadimgålojt ja dájddára mávsov.

**Árvustallamgájbbádusá dájddaoajvvadusáj hárráj**

Kulturráde árvustallá dájddaoajvvadusájt dáj gájbbádusáj milta:

1. Dájdalis kvalitiehta  
   Kulturráde árvustallá dájddaoajvvadusájt dájdalis- ja kulturfágalasj dájdo vuodon. Majt kvalitiehtta merkaj máhttá árvvalattaduvvat rádes ja dasi gulluji moattelágásj dádjadusá profesjonalitiehtas ja fágalasj tjehpudagás.
2. Gåhtjodusá ållidibme  
   Dájdda galggá vatteduvvat aktan guddnebálkkárudáj jahkásasj seremonijjan mav Kulturráde doallá. Dakkár aktijvuodajn vatteduvvá álu muhtem dájdda mav guddnebálká vuojtte máhttá válldet maŋen sijddaj, mujtton mij bissu. Kulturráde sihtá dájdda galggá liehket dakkár buvta mij ájmon bissu. Kulturráde huoman aj dåhkkit dájddadagojt ma gaskostuvvi duola degu jienaj baktu, åvddånbuktema baktu jali girjálasjvuohtan, ma tjiegŋodi ja hásstali guddnebálká ájggomusáv, ja seremonijjalattjat doajmmi ja vuojttáj vaddi mujtov mij bissu.
3. Buvtadime ietjá kvalitiehta   
   Kulturrádáj la ájnas vieledit goappátjagá profesjonalitiehtav ja ruhtalasj vidjurijt. Aneduvvá buorren jus dájddár máhttá guddnebálká dájdav moaddi buvtadit mutták haddáj, jus ij buvtadime kvalitiehtav ja dájddára mávsov binneda. Kulturráde sihtá dájddára galggi birrasav ja guoddelisvuodav vieledit gå ábnnasijt ja buvtadimvuogijt válljiji.

Vuojtte galggá vuostasj bále dájddadagov/-dagojt buktet bårggemáno 2026. Gilppusin dåhkkiduvvi moattelágásj dájdalis tjoavddusa. Danen vuojttijn sjiehtaduvvá jur galla dájddadago galggi buvtaduvvat, ja mákso ja ájggemierre ienep buktagijt buvtadittjat.

**Rievtesvuodaj birra**

* Dájda dahkkerievtesvuoda gulluji dájddárij.
* Dájddára gudi dahpas gilppusij oassálassti vaddi Kulturrádáj rievtesvuodav, lassemávso dagá, almodit gåvåjt ja oanes diedojt dájddaoajvvadusáj birra. Dát rievtesvuohta guosská almodibmáj Kulturráde almodimijn, dåjmadiddjejådeduvvam medijájn ja sosiála medijájn dahpas gilppusa aktijvuodan.
* Dájddár guhti gilppusav vuojttá vaddá Kulturrádáj rievtesvuodav, lassemávso dagá, almodit gåvåjt ja oanes diedojt gárves dájda birra. Dát rievtesvuohta guosská måttijda almodimijda Kulturráde almodimijn, dåjmadiddjejådeduvvam medijájn ja sosiála medijájn. Rievtesvuodan ij la ájggemierre. Dájddárin le rievtesvuohta adnet gåvåjt dájdas ietjas dájddatjehpudagáv vuosedittjat. Ietjá adno galggá Kulturrádijn sjiehtaduvvat.
* Kulturráden la akturievtesvuohta gárves dájdav adnet guddnebálkkán ja ietjá almulasj aktijvuodajn. Dájddárin la huoman rievtesvuohta ietjas vuosádusájda moattedit dájdav ienemusát gålmmi. Dá moattádusá e máhte vuobdeduvvat rabás márnánin.

**Ájggepládna**

* Snjuktjamáno 2025: Gåhttjom rabás åvddååhtsåmussaj almoduvvá
* Moarmesmáno 7. b. 2025 kl. 13: Åvddååhtsåmusá ájggemierre
* Biehtsemáno 15. b. 2025: Sij gudi li válljiduvvam dahpas gilppusij diededuvvi
* Gålgådismáno 15. b. 2025: Dahpas gilppusa ájggemierre
* Javllamáno 15. b. 2025: Gilppusa vuojtte diededuvvá
* Bårggemáno 2026: Dájdda galggá juo buvtaduvvam
* Tjavtjan 2026: Kulturráde guddnebálkká 2026 juogeduvvá

[Kulturráde](https://kulturdirektoratet.no/norsk-kulturfond) mierret vuojttev.

Jus li gatjálvisá, de Jonas Ekeberg, fáhkavásstediddje visuála dájdaj hárráj, dajt vásstet: [jonas.ekeberg@kulturdirektoratet.no](mailto:jonas.ekeberg@kulturdirektoratet.no).